"Va fi jucătorul nostru". Anunțul lui Mihai Stoica despre unul dintre jucătorii remarcați în acest sezon, în Superligă
FCSB este lider în clasament, după disputarea primei etape din play-off-ul Superligii României, având un avans de șapte puncte față de Universitatea Craiova și Rapid.
Vara trecută, FCSB l-a trimis sub formă de împrumut pe Alexandru Musi la Petrolul Ploiești, unde a avut un sezon foarte bun până acum, fiind unul dintre jucătorii remarcați ai prahovenilor.
Anunțul lui Mihai Stoica despre Alexandru Musi
Oficialul de la FCSB a dezvăluit că fotbalistul de 19 ani va reveni din vară la echipa bucureșteană, explicând și care au fost motivele pentru care nu a evoluat în meciurile directe din acest sezon.
"Sunt şi cluburi mari care fac greşeli. Pe Bayern Munchen s-ar putea să o coste campionatul faptul că l-a lăsat pe Stanisic împrumut la Bayer Leverkusen şi el a deschis scorul în meciul cu Leverkusen, pentru Leverkusen. Dar, mă rog, astea sunt alte probleme. Nu e logic să fereşti un jucător care a semnat cu o echipă? De ce să joace împotriva echipei respective?
Nici noi nu-l lăsăm pe Musi, nu mi se pare normal ca Musi să joace împotriva intereselor lui. Că Musi, din vară, va fi jucătorul nostru. Astea sunt nişte chestii pe care le faci pentru jucător, în primul rând. Rapid a avut alte idei, l-a lăsat pe (n.r. împrumutat la UTA) Micosvchi să joace", a spus Mihai Stoica, la Orange Sport.
- 5 goluri și 3 pase de gol are Alexandru Musi în acest sezon, pentru Petrolul Ploiești
- 500.000 de euro este cota lui Alexandru Musi, potrivit Transfermarkt
Gigi Becali l-a lăudat pe Alexandru Musi
Latifundiarul din Pipera a precizat că în vară Musi va reveni la FCSB și a ținut să evidențieze tehnica jucătorului, faptul că poate dribla, doar că nu are vână în momentul finalizării.
"Din vară îl luăm, normal că îl luăm. (n.r. – Cum vi se pare Musi?) E tehnic, îmi place de el. Dar n-are tupeul ăla la finalizare. Driblează, e bun, dar dacă nu ai explozie la finalizare, dacă nu dai goluri...", a spus Gigi Becali, potrivit Fanatik.
Urmăriți SPORT.RO și pe Google News